Vibeke Peschardt (RV), 2001-02-28:
Ja, og jeg vil gerne sige tak, fordi jeg får lov til at komme til nu.
Den forespørgsel, vi behandler her, lyder: »Hvilke initiativer agter regeringen at tage for at sikre den nødvendige udvikling og fornyelse i fiskeriet i årene 2001-2010?«
Udvikling og fornyelse i fiskerierhvervet tror jeg vi alle ønsker, men udtrykket dækker imidlertid over en række problemer, og det er dem, vi skal tage fat på.
Problemerne er for det første, at der er for få fisk, der er for stor kapacitet i fiskeriflåden, der delvis også er umoderne, og endelig er der en meget stor kapacitet i aftageleddet, altså fiskeindustrien i Danmark, der sørger for at eksportere fisk og fiskeprodukter for 16 mia. kr. om året.
Vi står altså med et meget betydeligt erhverv og i virkeligheden også med nogle meget betydelige problemer.
Det siger sig selv, at et så vigtigt erhverv må påkalde sig interesse og opmærksomhed.
Og hvordan løser vi så problemerne?
Med hensyn til at der er for få fisk, er der for os ingen tvivl om, at fiskebestandene gennem de sidste mange år har været udsat for en overfiskning, for ikke at sige det, der er værre.
Fiskene har efter min opfattelse ikke en chance, når de store moderne både kommer med støvsugere og suger hele stimer op.
Vi ved også, at der sker et stort udsmid af fisk, enten fordi kvoterne truer, eller fordi der fiskes efter helt bestemte arter, og resten så bliver smidt ud, altså discard.
Det er efter vores opfattelse helt uantageligt, og hvis man kunne komme den del af problemerne i fiskeriet til livs, ville man være nået et langt stykke vej på det miljømæssige område.
Men jeg tvivler på, at problemet kan løses fuldstændigt. Det samme gælder den efter min opfattelse meget brutale type fangstredskaber, som jeg er meget tilfreds med er nævnt i vedtagelsen.
Der står ikke direkte bomtrawlere, men det er nok dem, der menes.
Vi har ganske vist ikke mange af dem i Danmark, men vi ved, de river havbunden op.
Vi synes, det er en god og fremsynet vedtagelse, der tager afsæt i det rigtige, nemlig at modernisere flåden, så værditilvæksten i den indbragte fisk kan blive den højst mulige eller langt bedre, end vi ser det i dag.
Det kan bl.a. ske ved forbedrede køleforhold om bord i fiskerflåden, der også trænger til en modernisering, bedre arbejdsmiljøforhold osv. Men vi kommer ikke uden om, at der også i fiskerierhvervet sker eller vil ske den samme strukturudvikling, som vi har set i andre dele af samfundet, og som medlemmerne af i Fødevareudvalget er bekendt med fra landbruget.
Det står ikke i vedtagelsen, men jeg mener, jeg kan udlede, at den økonomi, der skal til, for at vi kan opnå de ønskede resultater, vil trække udviklingen i retning af større enheder.
Og så er vi henne ved det, der har været nævnt flere gange, nemlig de individuelle, omsættelige kvoter, der heller ikke står noget om.
Jeg forestiller mig, at de måske vil komme med, når vi skal have debatten om redegørelsen i maj måned, for begrebet har jo været med i spillet, ikke mindst her i dag.
Jeg vil godt sige, at i Det Radikale Venstre er vi rimelig skeptiske over for dem, fordi vi mener, det vil ende med, at den store industri faktisk sidder alene på fiskeriet.
Vi har set det andre steder i verden, hvor Fødevareudvalget har været på besøg, i New Zealand f.eks. Så jeg vil i hvert fald se med rimelig kritiske øjne på det forslag, når det kommer frem.
Men jeg vil godt sige, at jeg tror, det vil være en uheldig udvikling for dansk fiskeri.
Endelig synes vi, det er positivt, at forslaget til vedtagelse har et specielt punkt om at udvikle et lokalt, alsidigt og fleksibelt kystfiskeri, og vi ser frem til redegørelsen, som lægger op til en revision af den danske fiskeriforvaltning.
Den sidste del af det her, nemlig det fleksible kystfiskeri og de små fiskere, er efter vores mening dér, hvor man skal satse.
Det er dér, man kan gøre det gode konsumfiskeri en stor tjeneste.